laion/Wikipedia-Exotic huggingface dataset:
מטאפיקס

מטאפיקס (באנגלית: Mattafix) הייתה להקה בריטית ששילבה סגנונות מוזיקה רבים. חברי הלהקה היו מרלון רודט ופריטש היריג'י (בריטי ממוצא הודי) והם ידועים בזכות הלהיט המוזיקלי שלהם Big City Life. הלהקה הוקמה ב-2004 על ידי שני המוזיקאים הבריטים רודט והיריג'י. מטאפיקס משלבת סגנונות מוזיקה רבים, ביניהם טריפ הופ, היפ הופ, מוזיקת נשמה, רגאיי ודאנס הול. רודט, ביצע את קטעי השירה בשירים ואילו היריג'י ביצע את קטעי הראפ. מטאפיקס הוציאו את הסינגל הראשון שלהם, "11.30 (Dirtiest Trick in Town)", במהדורה מוגבלת בחברת התקליטים Buddhist Punk Records ב-13 בינואר 2005. עם זאת, השיר מעולם לא הגיע למצעד. הסינגל השני שלהם, Big City Life, יצא לאור על-ידי EMI ב-8 באוגוסט 2005. השיר הפך ללהיט, וכבש את המצעדים בבריטניה, ארצות הברית ובארצות נוספות, ביניהן ישראל. הסינגל יצא גם כחלק ממשחק הווידאו המצליח 2006 FIFA World Cup Germany, שפותח על-ידי EA Sports והיה השיר הראשון והיחידי של הצמד שנכלל בסדרת המשחקים. בתחילת 2006 יצא אלבום הבכורה של הצמד, "Signs Of A Struggle". האלבום זכה לביקורות חיוביות ואף זכה להצלחה באירופה. הסינגל הרביעי שלהם, "To & Fro", יצא לאור ב-13 במרץ 2006. ב-7 בספטמבר 2007, מטאפיקס הוציאו את "Living Darfur", הסינגל הראשון שנלקח מאלבומם השני "Rhythm & Hymns" היה זמין להורדה בלבד תחילה, אך בסוף יצא לאור כדיסק ב-22 באוקטובר 2007. בוידאו קליפ של הסינגל מופיע מאט דיימון בתחילת הווידאו. הסינגל הוצג כחלק מקמפיין "Save Darfur", כעזרה לעמותות הומניטריות הפועלות באזור, הלהקה צילמה סרטון לשיר במחנות הפליטים באזור. הסרטון הפך לפופולרי ביותר ביוטיוב ועד היום הוא הקליפ היחיד של קבוצה בינלאומית שצולם באזור מלחמה. ב-23 בנובמבר 2007, יצא לאור האלבום השני של הלהקה, "Rhythm & Hymns". באפריל 2010, רודט והיריג'י הכריזו באמצעות הפייסבוק שלהם, שהם מפרקים את הלהקה, בשל הרעיונות החדשים השונים שלהם לפרויקטים עתידיים. לאחר פירוק הלהקה, רודט אישר שאלבום הסולו החדש שלו הוא "לא שינוי קיצוני אך הוא בהחלט שונה. יש בו יותר נגינה ויותר עומק". אלבום הסולו הראשון שלו, "Matter Fixed", יצא ב-2 בספטמבר 2011. האלבום הסולו השני שלו "Electric Soul" יצא לאור ב-8 באוגוסט 2014. בריאיון לעיתון תל אביב סיפרו חברי הצמד כי את שירם "1130" סימפלו מעשר השניות הראשונות של השיר "חוזה לך ברח" בעיבודו של אלכס וייס. השניים סיפרו כי בין אלפי האלבומים שהם מחזיקים ישנם לא מעט אלבומי רוק ישראלים משנות ה-60 ושנות ה-70. הם אף אירחו את אושיק לוי, מבצע השיר המקורי, בהופעה שערכו בתל אביב ב-2006. מדיה וקבצים בנושא מטאפיקס בוויקישיתוף אתר האינטרנט הרשמי של מטאפיקס מטאפיקס, במסד הנתונים הקולנועיים IMDb (באנגלית) מטאפיקס, באתר AllMusic (באנגלית) מטאפיקס, באתר MusicBrainz (באנגלית) מטאפיקס, באתר דיזר מטאפיקס, באתר Discogs (באנגלית) מטאפיקס, באתר Songkick (באנגלית)
Viasat Sport N

Viasat Sport N (ה-N התווספה לשם כקיצור ל"נורווגיה"), היה ערוץ טלוויזיה ששידר ספורט. הוא הושק ב-29 בנובמבר 2005 כתחליף לערוץ Viasat Sport 1 בנורווגיה. הערוץ היה מיזם משותף של Modern Times Group ו-Norsk Rikskringkasting. הערוץ נסגר כאשר השיקה Viasat את Viasat Fotball ב-15 בספטמבר 2009. המשרד הראשי של הערוץ היה באוסלו. הערוץ שודר באפיק 11 ב-RiksTV. אתר האינטרנט הרשמי של Viasat Sport N https://web.archive.org/web/20070704042826/http://www.sportn.tv/ ערך זה הוא קצרמר בנושא תקשורת. אתם מוזמנים לתרום לוויקיפדיה ולהרחיב אותו.
אלכסנדר ארכיפנקו

אלכסנדר ארכיפנקו (באנגלית: Alexander Archipenko;‏ 30 במאי 1887 קייב – 25 בפברואר 1964), פסל אמריקאי, ממוצא אוקראיני. יצירתו של ארכיפנקו שואבת מן הפיסול של תחילת המאה ה-20, בעיקר מן הקוביזם של פבלו פיקאסו. ברבות מעבודותיו מופיעה דמות נשית אשר מבוטאת באמצעות צורות כלליות קוביסטיות. הדמויות של ארכיפנקו עם זאת, אינן מאבדות את הזהות האנושית והנשית שלהן, לעומת יצירות קוביסטיות אחרות. יצירתו המפורסמת ביותר היא אישה מסרקת את שערה, פסל ברונזה המתוארך לשנת 1914 או 1915 והמציג דמות נשית עומדת בתנוחה קלאסית ('קונטרה פוסטו'), ידה האחת קטועה וידה השנייה מחוברת לשערה. במקום בו היו אמורים להיות פני הדמות נמצא חלל ריק דרכו משתקף החלל. עותק של היצירה, כמו גם יצירות אחרות של ארכיפנקו מצויות באוסף מוזיאון תל אביב לאמנות ובמוזיאון ישראל. ארכיפנקו הגיע לפריז והתיידד עם פרנאן לז'ה ובעזרתו הכיר את האמנים הקוביסטים. הוא מעולם לא הגדיר את עצמו כקוביסט, את הציורים הקוביסטים כינה "טעות אחת גדולה". לטענתו הוא לא השתמש ברעיונות הקוביסטים, אלא הוסיף לקוביזם רעיונות משלו. הפיסול של ארכיפנקו נבע מפישוט הצורות שנוצרו במפגש בין החומרים, וזאת בניגוד לגישה של האמנים הקוביסטים שחיפשו דרכי גישה ואופני ביטוי חדשים המציאות. למרות זאת אי אפשר לומר שהפיסול שלו אינו מושפע מהקוביזם, בעיקר בשל היחס שבין החומר לחלל בפסליו ובגלל המגמה "הנגטיבית" הברורה הקיימת בו. ארכיפנקו העניק שוויון מוחלט לשקוע ולבולט בפסליו. החלל הופך בפסליו לחומר מאיכות אחרת, וכך היה החלל לסמל המייצג את החומר הנעדר. הצורה כולה מתקבלת משילוב בין צורות נגטיביות לפוזיטיביות. והיא נוצרת בעצם משילוב בין שני מרכיבי היצירה: פוזיטיב ונגטיב. השימוש בחלל נגטיבי יצר בפסליו של ארכיפנקו צורות מעוגלות וזורמות, המנוגדים לקצעים הקוביסטיים והזוויתיים. צורות אלו יצרו משחק חלופין בין קמור לקעור. בפסל אישה מסרקת את שערה מ-1917, השתמש ארכיפנקו בחלל נגטיבי המשולב בתוך המסה, וכחלק ממנה. הפסל הוא דמות ערומה, שזרועה הימנית מורמת כלפי מעלה ונוגעת בקצה השמאלי של הראש. החלל שנותר בין המרפק לבין מה שאמור להיות הראש עצמו הפך להיות הראש. כדי ליצור אזורים נוספים של משחק בין חלל וחומר השתמש ארכיפנקו בשקעים ובליטות. לדוגמה: השד הימני דומה יותר לנפח ריק מאשר לנפח מוצק, אפקט זה הושג בעזרת חיבור בין שקע בית השחי לבין השד. הירכיים מוצבות בזווית חדה ויוצרות תחושה של עגלגלות, במקום שלמעשה אין בו חומר כלל. השילוב בין חומר לחלל מושג לא רק באמצעות הצורות הקמורות והקעורות, אלא גם על ידי שימוש בבוהק האור והצל הנופל על הברונזה. יש פסלים המצופים בכרום והם היו מלוטשים מאוד. על ידי כך נוצר טשטוש המוצקות של החומר. בפסל זה גם הברק הגבוה וגם תנוחתה של אישה יוצרים דינמיות, המעניקה תחושה של עושר חומרי, בניגוד לפסליו של פיקאסו שמשדרים תחושה של דלות החומר. מדיה וקבצים בנושא אלכסנדר ארכיפנקו בוויקישיתוף אלכסנדר ארכיפנקו, באתר "Find a Grave" (באנגלית) אלכסנדר ארכיפנקו, באתר אנציקלופדיה בריטניקה (באנגלית) אלכסנדר ארכיפנקו (1887-1964), דף שער בספרייה הלאומית
סיבירוטיטאן

סיבירוטיטאן (שם מדעי: Sibirotitan; מילולית: "טיטאן סיבירי".) הוא סוג של דינוזאור זאורופוד שנתגלה ב-2017 במערב סיביר, רוסיה והוא תואר בידי החוקר הסיבירי-רוסי אלכסנדר אבריאנוב (Alexander Averianov). הסוג הכיל מין בודד - Sibirotitan astrosacralis, שמשמעו: "os sacrum" - מלטינית: "עצם קדושה" ו-"ἄστρον" - מיוונית: כוכב, זאת עקב מבנה הכוכב בו העצמות מסתובבות. דינוזאור זה היה בינוני בגודלו, בעל חוליות רחבות וגוף בינוני. מעריכים את גודלו בין 10 ל-20 טון מטרי, בהשוואה למבנה אפטוזאורוס. ממצאי המאובנים שנתגלו בתצורות אילק (אנ') שבמחוז קמרובו כללו חוליות מעמוד השדרה ועצמות כף הרגל. מבנה גופו וחוליות הקמורות הגדולות לצד מבנה שיניו מרמז על קשר בינו לטיטאנוזאורים הענקיים, כאשר בעבר ראו בו קרוב של הברכיוזאוריים ובעבר אף סברו שהיה הדרוזאור. כיום משייכים אותו לקבוצה סומפוספונדילי. מודל של סיבירוטיטאן מדיה וקבצים בנושא סיבירוטיטאן בוויקישיתוף סיבירוטיטאן, באתר האנציקלופדיה של החיים (באנגלית) סיבירוטיטאן, באתר GBIF (באנגלית) ערך זה הוא קצרמר בנושא דינוזאורים. אתם מוזמנים לתרום לוויקיפדיה ולהרחיב אותו.
Swingin' with My Eyes Closed

Swingin' With My Eyes Closed הוא סינגל שהוקלט על ידי הזמרת-יוצרת הקנדית שאניה טוויין, מתוך אלבומה החמישי, Now. השיר יצא לאור ב-18 באוגוסט 2017, כסינגל השני מתוך האלבום. עם יציאתו נכנס השיר אל המקום ה-77 במצעד שבסקוטלנד, וה-91 במצעד ההורדות של בריטניה. השיר נכתב על ידי טוויין לבדה בדומה לסינגל הראשון מתוך האלבום, והופק על ידה גם כן, ועל ידי רון אניילו. השיר יצא ראשית כל בשידור של BBC Radio 2, ב-18 באוגוסט 2017, ולאחר מכן הועלה לרשתות הסטרימינג. את השיר תבצע טוויין גם בסיבוב ההופעות הרביעי שלה "Now Tour", שעתיד להתחיל ב-3 במאי 2018. הווידאו קליפ הנלווה שיצא לשיר צולם במבנה מסוים שבו ניתן לראות לאורכו רקדנים הרוקדים לצלילי השיר, ובין לבין גם את טוויין, כשהיא לבושה בבגדים בצבע שחור. ישנם קטעים שבהם ניתן לראות את טוויין כשהיא מופיעה במסך כחול שבו היא לבושה בבגדים נוצצים. מידע על היצירה "Swingin' with My Eyes Closed" באתר מיוזיק בריינז סרטון השיר "Swingin' with My Eyes Closed" באתר יוטיוב Angela Stefano, Hear Shania Twain's New Single, 'Swingin' With My Eyes Closed', The Boot (באנגלית) Official Scottish Singles Sales Chart Top 100 | Official Charts Company, www.officialcharts.com (באנגלית) Official Singles Downloads Chart Top 100 | Official Charts Company, www.officialcharts.com (באנגלית) Swingin' With My Eyes Closed - Shania Twain | Songs, Reviews, Credits | AllMusic, AllMusic BBC Radio 2, Life's about to get GREAT! @DJTrevorNelson has the first UK play of @ShaniaTwain's brand new song before 12! http://BBC.co.uk/radio2 pic.twitter.com/WWrJs6JdcK, @BBCRadio2, ‏2:23 AM - 17 Aug 2017 (באנגלית) Now, Now Concert Setlists, setlist.fm ShaniaTwainVEVO (2017-09-29), Shania Twain - Swingin' With My Eyes Closed, נבדק ב-2018-01-16
יחסי איחוד האמירויות הערביות – אלג'יריה

יחסי איחוד האמירויות הערביות–אלג'יריה (בערבית: العلاقات الجزائرية الإماراتية) הם היחסים הבילטרליים בין איחוד האמירויות הערביות ובין הרפובליקה האלג'יראית הדמוקרטית העממית. במאי 2010, שר הכלכלה של איחוד האמירויות הערביות סולטאן בן סעיד אל מנסורי הוביל את משלחת איחוד האמירויות לאלג'יריה. בביקורו נחתם הסכם משותף עם מזכירות ההנהלה של אלג'יר כרים ג'ודי. במהלך הביקור נפגש מנסורי עם ראש ממשלת אלג'יריה אחמד אויחיא, והוחלט על הידוק היחסים בין שתי המדינות, כמו כן גם על הרחבת שיתוף הפעולה בתחומי ההשכלה הגבוהה, איכות סביבה, מימון, אנרגיה, תקשורת ותעשייה. אויחיא רואה באיחוד האמירויות הערביות כשער למזרח התיכון עבור אלג'יריה ו"מרכז אסטראטגי". קיימת גם מועצה עסקית של איחוד האמירויות הערביות שמטרה לעודד סחר בין שתי המדינות ולהגדיל את ההשקעות בין איחוד האמירויות לאלג'יריה. בתחום האנרגיה, שני הצדדים דנו בפוטנציאל לשותפויות בחיפושי נפט ומנסים להרכיב פרויקטים משותפים בתחום האנרגיה המתחדשת. איחוד האמירויות הערביות מחזיקה בשגרירות רשמית באלג'יר. מאידך, אלג'יריה מחזיקה בשגרירות רשמית באבו דאבי וקונסוליה בדובאי. UAE and Algeria discuss measures to strengthen bilateral trade relations AME Info שגרירות איחוד האמירויות הערביות באלג'יריה נציגויות אלג'יריה באיחוד האמירויות הערביות
Will I See You

Will I See You (בעברית: האם אני אראה אותך) הוא סינגל שהוקלט על ידי הפזמונאי פו הדב בשיתוף הזמרת הברזילאית אניטה. השיר יצא לאור ב-3 בספטמבר 2017, כסינגל שלא נכלל באף אלבום. עם יציאתו נכנס השיר אל המקום ה-29 במצעד הרשמי שבברזיל, ולמצעדים נוספים הנמצאים שם גם כן. השיר נכתב על ידי אניטה, ג'ייסון בויד, אליהו סקוט ויורי טר סטג', והופק על ידי פו הדב. בנוסף לכך, השיר יצא במסגרת הפרויקט של אניטה בשם צ'ק מאט, שבו היא מוציאה שיר חדש בכל חודש. השיר שהוציאה לאחר מכן היה "Is That for Me", שיצא בשיתוף הדיג'יי אלסו. הקליפ המוזיקלי של השיר יצא ב-3 בספטמבר 2017, בבימויו של מנואל נוגירה מקונספירצ'או, ובניהולם של לוצ'יאנה מטאר ופטריק פטרי. בסרטון של השיר, אניטה מופיעה בחדר לבן יחד עם פו הדב, וישנם קטעים בהם היא עירומה לחלוטין, ואותיות מתוך מקרן מסתירות את איבריה. לדברי הבמאי, "השיר החדש הזה נותן מקום לאניטה, ומראה את האמן האמיתי שבתוכה, והוא מביא עמו משהו הרבה יותר פואטי, ולא נראה כמו כל קליפ רגיל שיוצא בדרך כלל". Streaming Will I See You" – 3:13" סרטון השיר "Will I See You" באתר יוטיוב Will I See You (feat. Anitta) - Single de Poo Bear no Apple Music (בBrazilian Portuguese), 2017-09-04, נבדק ב-2018-01-16 Will I See You (באנגלית), 2017-09-03, נבדק ב-2018-01-16 Billboard Brasil, ‏2017-09-25 Pop Brasil: Paradinha é líder e não tem hora para sair, Billboard Brasil Ranking – Portal Sucesso!: As músicas mais tocadas e os CDs e DVDs mais vendidos do Brasil, web.portalsucesso.com.br (בפורטוגזית) Will I See You - Poo Bear | Songs, Reviews, Credits | AllMusic, AllMusic Nação da Música (@nacaodamusica), Nação da Música, br.nacaodamusica.com "Alesso & Anitta's "Is That For Me" Sounds Like A Smash". idolator (באנגלית אמריקאית). 2017-10-13. נבדק ב-2018-01-16. "Anitta aparece nua no clipe de "Will I See You"". Omelete (בBrazilian Portuguese). נבדק ב-2018-01-16. "Anitta lança primeira música em inglês: 'Will I See You' e revela novas parcerias; assista - Emais - Estadão". Estadão (בBrazilian Portuguese). נבדק ב-2018-01-16. מצעד שירי הפופ http://www.billboard.com.br/noticias/pop-brasil-paradinha-e-lider-e-nao-tem-hora-para-sair/
יחסי אוגנדה–גמביה

יחסי אוגנדה–גמביה הם היחסים הדיפלומטיים הרשמיים שבין הרפובליקה של אוגנדה לבין הרפובליקה של גמביה. אוגנדה אינה מיוצגת בגמביה, הן בדרג השגרירות והן בדרג הקונסולרי. אין לאוגנדה שגרירות מייצגת לא תושבת המואמנת דיפלומטית על גמביה. גמביה אינה מיוצגת באוגנדה, הן בדרג השגרירות והן בדרג הקונסולרי. אין לגמביה שגרירות מייצגת לא תושבת המואמנת דיפלומטית על אוגנדה. גמביה היא אחת המדינות העניות בעולם. התוצר הלאומי לנפש, 2000 דולר לשנה, הוא במקום ה-179 בעולם (2006). אין בגמביה מחצבים, והכלכלה מתבססת על חקלאות, תיירות ודיג. בנוסף משמשת המדינה תחנת מעבר בסחר בינלאומי, אך היקף הפעילות בתחום זה פחת לאחר שפיחות חד בערך ה-פרנק CFA ב-1994 גרם לכך שסנגל תועדף כארץ מעבר. הגידול החקלאי החשוב ביותר הוא הבוטנים, התורמים למעלה מחמישה אחוזים מכלל התוצר הלאומי. בנוסף מגדלים בגמביה אורז, תירס, דוחן, כותנה, קסאווה ודקלים, וכן בקר ועזים. החקלאות, שנעשית ברובה בשיטות מסורתיות, מעסיקה כשלושה רבעים מכוח העבודה במדינה. המגזר התעשייתי אינו מפותח, והוא מבוסס על עיבוד מוצרי חקלאות: מאפיות, עיבוד בוטנים, מבשלות שכר וכדומה. אוגנדה היא מדינה עשירה במשאבים טבעיים, (בעיקר זהב, נחושת, קובלט, בדיל וטונגסטן) בעלת אדמה פורייה לעיבוד ובעלת מאגרים גדולים של מינרלים, אך אלה כמעט ואינם מנוצלים. בשל נתונים אלו נחשבת אוגנדה לבעלת פוטנציאל טוב לפיתוח ולצמיחה כלכלית. עם זאת, חוסר יציבות פוליטית וניהול כלכלי כושל גרמו לנסיגה כלכלית של המדינה, והותירו את אוגנדה כאחת מהמדינות העניות ביותר בעולם ובעלת רמת פיתוח נמוכה ביותר. לאחר הזעזועים של שלטון אידי אמין החלה אוגנדה בתהליך שיקום ופיתוח כלכלי. תהליך זה זכה לברכת העולם שהזרים כספים רבים לצורך מימוש תוכנית זו. החל מאמצע 1984 גרמה מדיניות בזבזנית ובלתי שקולה של הממשלה לחידוש מלחמת האזרחים, והאטה את השיקום הכלכלי. מאז נטילת רסן השלטון ב-1986 נוקטת ממשלת מוסבני בצעדים חשובים לעבר שיקום כלכלי. תשתיות לאומיות שנהרסו במהלך מלחמת האזרחים או הוזנחו משוקמות (בעיקר מערך מסילות הברזל ומערך התקשורת). ב-1987 נכנסה ממשלת אוגנדה למשא ומתן עם הבנק העולמי ועם קרן המטבע הבינלאומית על מנת לגבש תוכנית פעולה מסודרת לשיקום כלכלי בעזרת שני גופים בינלאומיים חשובים אלו. במקביל למשא ומתן החלה הממשלה לאכוף מדיניות כלכלית המיועדת לצמצום האינפלציה, לייצוב מחירי סחורות, ולשיפור מאזן התשלומים הלאומי. הממשלה גם המשיכה בשיקום התשתיות, הקלה על יזמות פרטית, וייעול המגזר הציבורי. מדיניות כלכלית זו נשאה פרי, והאינפלציה, שעמדה על 240% ב-1987 ירדה ל-42% ב-1992, ובשנת 2003 עמדה על 7.3%. נכון ל-2014 החוב החיצוני של אוגנדה עומד על 1.456 מיליארד דולר, והיא קיבלה סיוע של 959 מיליון דולר. אוגנדה גם פעלה בשיתוף עם מדינות מפותחות על מנת לצמצם את החוב החיצוני שלה, ובחלק מהמקרים לבטלו כליל. כאמור, כלכלתה של גמביה היא לא מפותחת ומבוססת על בוטנים, הדבר מתבטא גם ביחסי הסחר שלה עם אוגנדה. בשנת 2015 ייצאה גמביה לאוגנדה סחורה בסך 2,230 דולר אמריקאי בלבד. הסחורה כללה בעיקר (53%) בגדים משומשים שנתרמו לאוגנדים. החלק השני (47%) היה וידאו ישן מהשנים הראשונות במילניום השלישי. גם כלכלתה של אוגנדה היא חלשה מאוד והדבר מתבטא ביחסי הסחר עם גמביה. בשנת 2014 ייצאה אוגנדה לגמביה סחורה בסך 4,100 דולר אמריקאי בלבד. הסחורה הייתה כולה בגדים משומשים. מאז אותה השנה אין נתונים בנוגע לייצוא האוגנדי לגמביה. What does Uganda import from the Gambia? (2015) What does Uganda export to the Gambia? (2014)
פלך מינסק

פלך מינסק (רוסית: Минская губерния) היה גוברנייה באימפריה הרוסית, שבירתה הייתה העיר מינסק. הפלך הוכרז ב-1793, ופורק סופית ב-1921. כיום רוב השטח של הפלך ההיסטורי נמצא בשטחה של בלארוס. מדיה וקבצים בנושא פלך מינסק בוויקישיתוף פלך מינסק, באתר JewishGen (הקישור אינו פעיל, 12 בדצמבר 2020) ערך זה הוא קצרמר בנושא האימפריה הרוסית ובנושא גאוגרפיה. אתם מוזמנים לתרום לוויקיפדיה ולהרחיב אותו.
קמילה מנדס

קמילה קררו מנדס (באנגלית ופורטוגזית: Camila Carraro Mendes; נולדה ב-29 ביוני 1994) היא שחקנית אמריקאית, המוכרת בזכות תפקידה בתור ורוניקה לודג' בדרמת הנעורים "ריברדייל" (2017–2023) של רשת The CW. קמילה מנדס נולדה בשארלוטסוויל, וירג'יניה, להורים ברזילאים, ויקטור (מנהל עסקים) וג'יזל מנדס (דיילת אוויר). קמילה גדלה במיאמי, פלורידה. בהיותה בת שמונה התגרשו הוריה, והיא ואחותה הגדולה גדלו אצל אימן. אמה נולדה בפורטו אלגרה, בעוד אביה נולד בבירה ברזיליה. מנדס ומשפחתה החליפו את מקום מגוריהם פעמים רבות אך רוב ילדותה עברה עליה בפלורידה, שם למדה בבית הספר. בגיל עשר עברה לגור בברזיל למשך שנה. המשפחה התמקמה בסופו של דבר בדרום פלורידה, כאשר קמילה למדה בחטיבת הביניים. במאי 2016 סיימה את לימודיה בבית הספר לאמנויות על שם טיש באוניברסיטת ניו יורק. תפקיד המשחק הראשון שלה היה בפרסומת של חברת איקאה. בשנת 2016 לוהקה מנדס לתפקיד ורוניקה לודג' בסדרת הנעורים "ריברדייל", של רשת The Cw. בשנת 2018 קמילה כיכבה בקליפ לשיר "Side Effects", של להקת הצ'יינסמוקרס. בהמשך השנה, לוהקה לתפקיד בסרט "הדייט המושלם", בתפקיד שלבי אשר ישר ישירות לנטפליקס ב-12 באפריל 2019. בשנת 2022 שיחקה בתפקיד ראשי בסרט "עושות נקמה" בתפקיד דראה טורס לצדה של מאיה הוק. מנדס הייתה בזוגיות עם הצלם והבמאי איאן וואלאס מ-2013 עד 2017. באוקטובר 2018 החלה לצאת עם עמיתה לסדרה "ריברדייל", השחקן צ'ארלס מלטון, אך השניים נפרדו בדצמבר 2019. בשנת 2023, היא חשפה שהיא יוצאת עם השחקן וכוכב האינטרנט רודי מנקוסו (אנ'). בראיון למגזין פיפל טענה מנדס כי היא "הותקפה מינית" במהלך תקופתה באוניברסיטת ניו יורק. מדיה וקבצים בנושא קמילה מנדס בוויקישיתוף קמילה מנדס, ברשת החברתית אקס (טוויטר) קמילה מנדס, ברשת החברתית אינסטגרם קמילה מנדס, במסד הנתונים הקולנועיים IMDb (באנגלית) קמילה מנדס, באתר Rotten Tomatoes (באנגלית) קמילה מנדס, באתר MusicBrainz (באנגלית) BIOGRAPHY.COM, Camila Mendes Biography
רואליה טובורוזה

רואליה טובורוזה (שם מדעי: Ruellia tuberosa) היא מין צמח בעל פרחים במשפחה הקוציציים. תחום התפוצה ההיסטורי שלו הוא במרכז אמריקה, אבל כיום הוא נפוץ גם באזורים הטרופיים של דרום ודרום-מזרח אסיה. כמה מיני פרפרים, כדוגמת Junonia lemonias (באנגלית Lemon pansy) ו-Junonia genoveva (באנגלית Mangrove buckeye) ניזונים מעלי הרואליה טובורוזה. רואליה טוברוזה היא צמח דו-שנתי בעל פקעת כישורית עבה ופרחים סגולים מרשימים בצורת משפך, כשבאיים הקריביים הצמח פורח כל השנה. גובה הצמח בין 30 ל-60 סנטימטרים, העלים מוארכים וסגלגלים באורך 6–8 סנטימטרים וברוחב 2–4 סנטימטרים בקצה פטוטרת באורך 2 סנטימטרים. הפרי הוא הלקט באורך 2 סנטימטרים חסר גבעול המכיל כ-20 זרעים. מקורם של חלק מהכינויים של הצמח באנגלית כדוגמת "popping pod" (תרמיל מתפצפץ), "duppy gun" (אקדח דביק) ו"cracker plant" (צמח מתפוצץ) הוא בעובדה שילדים נהגים לשחק עם התרמילים היבשים שמתפוצצים כאשר משפשפים אותם עם רוק או מים. רואליה טובורוזה יכולה לגדול בסביבה לחה ומוצלת. היא מעדיפה לגדול בערבות דשא ובצדי דרכים – לרוב כעשב שוטה בשדות מעובדים, וכן בבתי גידול צחיחים וכצמח מעזבות. ברפואה מסורתית וברפואה המבוססת על איור ודה משתמשים בצמח כמשתן, לטפל בסוכרת, להוריד חום, לשכך כאבים, כנוגד יתר לחץ דם, כטיפול מגן על הקיבה ולטפל בזיבה. בצמח נעשה שימוש גם כמקור של צבע טבעי לצביעת בדים. מדיה וקבצים בנושא רואליה טובורוזה בוויקישיתוף רואליה טובורוזה, באתר ITIS (באנגלית) רואליה טובורוזה, באתר NCBI (באנגלית) רואליה טובורוזה, באתר האנציקלופדיה של החיים (באנגלית) רואליה טובורוזה, באתר Tropicos (באנגלית) רואליה טובורוזה, באתר GBIF (באנגלית) רואליה טובורוזה, באתר The Plant List (באנגלית) רואליה טובורוזה, באתר IPNI (באנגלית) Ruellia, ruellia tuberosa, popping pod: Philippine herbal medicine Weeds other than plants Indian Medicinal Plants Yang Mekar ditamanku – Fever Root; Ruellia tuberosa, Linn. Jeannette Allsopp, Dictionary of Caribbean English usage, University of the West Indies Press, 2003, ISBN 978-976-640-145-0 Ruellia tuberosa – Pacific Island Ecosystems at Risk Roger Graveson's The Plants of Saint Lucia: Acanthaceae H. Panda, Handbook On Ayurvedic Medicines With Formulae, Processes And Their Uses, National Institute of Industrial Research, 2002, ISBN 81-86623-63-9 Effect of Chitosan and Mordants on Dyeability of Cotton Fabrics with Ruellia tuberosa Linn.
מדליין פטץ'

מדליין גרובלר פטץ' (באנגלית: Madelaine Grobbelaar Petsch; נולדה ב-18 באוגוסט 1994) היא שחקנית אמריקאית, אשר ידועה בעיקר בזכות תפקידה כשריל בלוסום בסדרה "ריברדייל" של רשת The CW. מדליין נולדה ב-18 באוגוסט 1994 בפורט אורצ'רד, וושינגטון. בגיל שלוש החלה ללמוד מחול, ולאחר שנתיים תיאטרון. הוריה של פטץ' דרום אפריקאים במוצאם, והיא בילתה עד גיל 10 במעברים בין דרום אפריקה לוושינגטון. פטץ' חוותה בריונות בילדותה, בשל שערה האדמוני הטבעי, מבטאה הדרום אפריקאי. לאחר שסיימה את לימודי התיכון עברה ללוס אנג'לס. למדליין אח אחד. בשנת 2014 הופיעה בפרסומת לקוקה-קולה. בפברואר 2016 היא לוהקה לתפקיד שריל בלוסום ב"ריברדייל", לאחר שבתחילה הייתה אמורה להיבחן לתפקיד בסדרה "אגדות המחר", וצילומי הסדרה החלו בספטמבר של אותה שנה. בשנת 2019, גילמה את דמותה של שרה בסרט האימה "פולארויד". בשנת 2020 שיחקה בתפקיד הראשי בסרט מותחן הפסיכולוגי "תועה באפלה" שביים קופר קארל ומבוסס על סרטו הקצר באותו שם משנת 2017. בגיל 14 אימצה אורח חיים טבעוני לאחר שהייתה צמחונית כל חייה. מדיה וקבצים בנושא מדליין פטץ' בוויקישיתוף מדליין פטץ', ברשת החברתית אקס (טוויטר) מדליין פטץ', ברשת החברתית אינסטגרם מדליין פטץ', במסד הנתונים הקולנועיים IMDb (באנגלית) מדליין פטץ', באתר AllMovie (באנגלית) מדליין פטץ', באתר Rotten Tomatoes (באנגלית) מדליין פטץ', באתר MusicBrainz (באנגלית) מדליין פטץ', באתר Discogs (באנגלית)
יחסי פיג'י–רוסיה

יחסי פיג'י–רוסיה הם היחסים הדו צדדיים, השיתופיים, המדיניים והפוליטיים בין הרפובליקה של איי פיג'י לבין הפדרציה הרוסית. לאף צד מהמדינות אין שגריר תושב. שגריר רוסיה בפיג'י הוא אלכסנדר בלוקין, הפועל גם כשגריר הרוסי לאוסטרליה, ונואטו ונאורו, ויושב בקנברה, בירת אוסטרליה. פיג'י הקימה יחסים דיפלומטיים עם ברית המועצות ב-30 בינואר 1974, אך כמעט ולא הייתה תחושה של יחסים בין השתיים. למרות זאת, לאחר הידרדרות היחסים בין פיג'י לאוסטרליה וניו זילנד, יחד עם ארצות הברית בשנת 2009, פיג'י החלה לחזק את קשריה עם רוסיה וסין. ב-8 בפברואר 2010 הציג השגריר איזיקלי מטאיטוגה אישורים לנשיא רוסיה, דמיטרי מדבדב. השגריר נפגש עם מספר פקידים רוסים, ביניהם אלכסיי בורודבקין, סגן שר החוץ, ופקידים בכירים במשרד לפיתוח כלכלי, משרד החקלאות, סוכנות הדיג הפדרלית ולשכת המסחר והתעשייה של הפדרציה הרוסית. הפגישה נועדה לטפח שיתוף פעולה בין רוסיה ופיג'י בתחומי הסחר וההשקעות ולהגברת הקשרים הבילטרליים בין שתי המדינות. בחודש מאי 2010, קבוצה המורכבת מעורכי דין מפיג'י ומאנשי עסקים רוסים נפגשה למטרת תכנוני הקמת מועצת עסקים פיג'ית-רוסית בתחילת שנת 2011 ביצעו המדינות עסקת נשק בשווי 8.8 מיליון דולר כדי לחמש מחדש את הכוחות הצבאיים של הרפובליקה של פיג'י. בפברואר 2012 ביקר שר החוץ הרוסי, סרגיי לברוב את פיג'י, כביקורו הראשון של פקיד בכיר. מדיה וקבצים בנושא יחסי פיג'י–רוסיה בוויקישיתוף "Консульства РФ за рубежом". http://au.news.yahoo.com/world/a/-/world/17241878/fiji-turns-to-russia-china-amid-strained-regional-ties/ Fiji envoy sets up link to Russia http://www.foreignaffairs.gov.fj/media-resources/media-release/166-russian-foreign-minister-visits-fiji
אליפות בריטניה (סנוקר)

אליפות בריטניה (באנגלית: UK Championship) הוא טורניר הסנוקר השני בחשיבותו בעולם לאחר אליפות העולם בסנוקר, המתקיים מדי שנה ברציפות, החל משנת 1977. הטורניר הוא אחד משלוש התחרויות החשובות והיוקרתיות ביותר בעולם הסנוקר - טורנירי "הכתר המשולש" (באנגלית: Triple Crown), יחד עם אליפות העולם בסנוקר וטורניר המאסטרס. החל משנת 1984 נהיה הטורניר לטורניר דירוג. כיום הטורניר נערך בשיטת נוק-אאוט (המנצח עולה לשלב הבא, והמפסיד יוצא מהתחרות באופן סופי), בו משתתפים 32 מתמודדים: 16 המדורגים הראשונים בדירוג העולמי ו-16 שחקנים שעלו משלבי מוקדמות הטורניר, בו משתתפים 128 השחקנים המדורגים בעולם הנותרים, כאשר הראשון שמנצח במשחק אחד שישה משחקונים עולה לשלב הבא (הטוב מ-11 משחקונים אפשריים). במשחק הגמר, הראשון שמנצח עשרה משחקונים זוכה בטורניר (הטוב מ-19 משחקונים אפשריים). הטורניר מתקיים כיום בעיר יורק שבאנגליה, בין החודשים נובמבר לדצמבר, במשך תשעה ימים. כיום אליפות בריטניה היא טורניר הדירוג התשיעי בעונת סבב הסנוקר העולמי. בין השנים 2001 ל-2006 החל להתקיים הטורניר באולם "יורק ברביקן" (York Barbican), שבעיר יורק שבאנגליה, אשר הוקם בשנת 1991. משנת 2011 ועד היום, חזר הטורניר להתקיים שוב באולם זה. שיאן מספר הזכיות בטורניר בכל הזמנים הוא רוני או'סאליבן, עם שמונה זכיות במספר. בנוסף, או'סאליבן הוא גם שחקן הסנוקר הצעיר ביותר בכל הזמנים שזכה בטורניר (גיל 17 ו-358 ימים. אליפות בריטניה 1993) וגם שחקן הסנוקר המבוגר ביותר בכל הזמנים שזכה בטורניר (גיל 47 ו-363 ימים. אליפות בריטניה 2023). שיאן מספר הזכיות הרצופות בטורניר בכל הזמנים הוא סטיב דייוויס, עם ארבע זכיות רצופות בשנים 1984, 1985, 1986 ו-1987. שיאני ההופעות בגמר אליפות בריטניה בכל הזמנים הם סטיב דייוויס וסטיבן הנדרי, לכל אחד מהם עשר הופעות בגמר הטורניר. אליפות בריטניה הבאה תיערך בין ה-23 בנובמבר ל-1 בדצמבר 2024, והפרס המוענק לזוכה בה הוא 250 אלף פאונד (כך גם מספר נקודות הדירוג). אלוף בריטניה הנוכחי הוא רוני או'סאליבן (2023). אליפות בריטניה משודרת באופן ישיר ומלא ברשת ה-BBC הבריטית וכן על ידי יורוספורט. אתר האינטרנט הרשמי של התחרות באיגוד הסנוקר העולמי (באנגלית)